PMIndiaData/PMIndiaSum huggingface dataset:
पंतप्रधानांनी सीमा सुरक्षा दलाच्या (बीएसएफ) स्थापना दिनानिमित्त, बीएसएफ जवानांना दिल्या शुभेच्छा

पंतप्रधान श्री नरेंद्र मोदी यांनी सीमा सुरक्षा दलाच्या (बीएसएफ) स्थापना दिनानिमित्त, बीएसएफ जवानांना आणि त्यांच्या कुटुंबियांना शुभेच्छा दिल्या आहेत. आपल्या ट्विट संदेशात पंतप्रधान म्हणाले; "स्थापना दिनानिमित्त, @BSF_India परिवाराला शुभेच्छा. बीएसएफचा त्यांच्या धैर्य आणि व्यावसायिकतेसाठी सर्वत्र आदर केला जातो. भारताला सुरक्षित राखण्यासाठी हे दल महत्त्वपूर्ण योगदान देते आणि संकट आणि आपत्तीच्या वेळी अनेक मानवतावादी कार्यवाहीमध्ये आघाडीवर असते."
क्रीडा क्षेत्रातील भावी वाटचालीच्या दृष्टीने भारताची तयारी करण्याबाबत केंद्रीय मंत्री अनुराग सिंह ठाकूर यांचा लेख

21 ऑगस्ट 2021 क्रीडा क्षेत्रातील भावी वाटचालीच्या दृष्टीने भारताची तयारी करण्याबाबत केंद्रीय युवक कल्याण आणि क्रीडा आणि माहिती आणि प्रसारण मंत्री अनुराग सिंह ठाकूर यांचा एक लेख पंतप्रधान कार्यालयाने सामायिक केला आहे. क्रीडा क्षेत्रातील भावी वाटचालीच्या दृष्टीने भारताची तयारी करण्याबाबत त्यांनी हा लेख लिहिला आहे. पंतप्रधान कार्यालयाने ट्विट केले: "केंद्रीय मंत्री @ianuragthakur यांनी क्रीडा क्षेत्रातील भावी वाटचालीच्या दृष्टीने भारताची तयारी करण्याबाबत लिहिलेला लेख."
पंतप्रधानांकडून काबूल येथील दहशतवादी हल्ल्याचा तीव्र निषेध

काबूलमध्ये झालेल्या दहशतवादी हल्ल्याचा पंतप्रधान नरेंद्र मोदी यांनी तीव्र निषेध व्यक्त केला आहे. पंतप्रधानांनी अफगाणिस्तानच्या सरकारने आणि जनतेने एकजुटीने केलेल्या दहशतवाद विरोधी लढ्याचे कौतुक केले. ‘काबूलमधील दहशतवादी हल्ल्याचा तीव्र निषेध. हल्ल्यात मृत्युमुखी पडलेल्या लोकांच्या कुटुंबियांप्रती संवेदना. अफगाणिस्तानच्या सरकारने व जनतेने एकजुटीने केलेल्या दहशतवादविरोधी लढ्याचे मी कौतुक करतो’, असे प्रतपंधानांनी आपल्या संदेशात म्हटले आहे.
येत्या 15 एप्रिल रोजी पंतप्रधानांच्या हस्ते भुज इथे के. के. पटेल सुपर स्पेशालिटी रुग्णालयाचे राष्ट्रार्पण

नवी दिल्ली, 13 एप्रिल 2022 पंतप्रधान नरेंद्र मोदी यांच्या हस्ते, येत्या 15 एप्रिल रोजी, गुजरातमधल्या भुज इथे, के. के. पटेल सुपर स्पेशालिटी रूग्णालयाचे राष्ट्रार्पण सकाळी 11 वाजता दूरदृश्य प्रणालीच्या माध्यमातून होणार आहे. भुज इथल्या श्री कच्छी लेवा पटेल समाजाने, हे रुग्णालय बांधले आहे. कच्छ परिसरातील हे पहिलेच धर्मादाय सुपर स्पेशालिटी रुग्णालय आहे. 200 खाटांच्या या रुग्णालयात सगळ्या सुपर स्पेशालिटी सुविधा, जसे की इंटरव्हेंशनल कार्डिओलॉजी (हस्तक्षेपात्मक हृदयचिकित्सा) कॅथलॅब, कार्डिओथोरासिक शस्त्रक्रिया, रेडीएशन ऑन्कोलॉजी, मेडिकल ऑन्कोलॉजी,सर्जिकल ऑन्कोलॉजी अशा कर्करोगविषयक सेवा, नेफरोलॉजी, युरोलॉजी, न्यूक्लियर मेडिसीन, न्यूरो सर्जरी, जॉइंट रिप्लेसमेंट आणि इतर सहायक सेवा, जसे की प्रयोगशाळा, रेडियोलॉजी इत्यादी दिल्या जातील. या रुग्णालयामुळे आसपासच्या परिसरातील लोकांना परवडणाऱ्या दरात, सुपर स्पेशालिटी सेवा उपलब्ध होतील.
नवी दिल्ली येथील राष्ट्रीय संरक्षण महाविद्यालय आणि बांगलादेश येथील राष्ट्रीय संरक्षण महाविद्यालय यांच्या विभागीय आदानप्रदान कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने नवी दिल्ली येथील राष्ट्रीय संरक्षण महाविद्यालय आणि बांगलादेश येथील राष्ट्रीय संरक्षण महाविद्यालय यांच्या विभागीय आदानप्रदान कराराला कार्योत्तर मंजुरी दिली. राष्ट्रीय सुरक्षा, विकास आणि धोरणात्मक अभ्यास या क्षेत्रात परस्पर सहकार्य वाढवण्यासाठी दोन्ही महाविद्यालयांदरम्यान नियमित आदानप्रदान कार्यक्रम तसेच शाश्वत यंत्रणा स्थापन करणे हा या कराराचा उद्देश आहे. दोन्ही देशांमधील भौगोलिक आणि सांस्कृतिक संबंध लक्षात घेता, दहशतवादासारख्या अनेक समान आव्हानाचा सामना करण्यासाठी संयुक्त कृती आवश्यक आहे. त्यामुळे सशस्त्र दलांमध्ये उत्तम समन्वय आणि सहकार्य गरजेचे आहे. या आदानप्रदान कार्यक्रमामुळे सशस्त्र दलांच्या क्षमतेत वाढ होऊन समान आव्हानांचा उत्तम प्रकारे सामना करता येईल. लष्करी शिक्षण क्षेत्रात सहकार्य वाढवण्यासाठी हा करार यंत्रणा तयार करेल.
ऊसविषयक आंतरराष्ट्रीय परिषद आणि प्रदर्शनाचे पंतप्रधानांच्या हस्ते पुण्यात उद्‌घाटन

पंतप्रधान नरेंद्र मोदींनी आज पुणे येथे ‘शुगरकेन व्हॅल्यू चेन-व्हीजन 2025 शुगर’ या आंतरराष्ट्रीय परिषद आणि प्रदर्शनाचे उद्‌घाटन केले. पंतप्रधानांनी वसंतदादा साखर संस्थेतील पिक प्रात्यक्षिकांना भेट दिली. संशोधनामुळे शेतकऱ्यांना कसा फायदा होईल याचा आपण विचार केला पाहिजे, असे पंतप्रधान यावेळी म्हणाले. साखर क्षेत्राव्यतिरिक्त आपण जागतिक स्पर्धात्मक बांबू उत्पादनांचा देखील विचार केला पाहिजे, असेही त्यांनी स्पष्ट केले. चांगल्या प्रतीचे उत्पादन देणाऱ्या शेतीवर लक्ष केंद्रीत करण्याचे आवाहन पंतप्रधानांनी यावेळी केले. डाळींच्या आवश्यकतेविषयी बोलतांना ते म्हणाले की, डाळींना खात्रीशीर बाजारपेठ उपलब्ध आहे. जेव्हा आपण ऊस उद्योगाकडे पाहतो तेव्हा जागतिक अर्थव्यवस्थेला डावलून चालणार नाही, असे पंतप्रधान म्हणाले. शेतकऱ्यांच्या कल्याणासाठी केंद्र सरकारने सुरू केलेल्या मृदा आरोग्य कार्ड, सौर पंप इत्यादी योजनांची माहिती यावेळी पंतप्रधानांनी दिली. नुकत्याच 500 आणि 1000रुपयांच्या नोटा चलनातून रद्द करण्याच्या केंद्र सरकारच्या निर्णयाबाबत बोलतांना त्यांनी शेतकऱ्यांना आश्वासन दिले की, त्यांच्यावर कर आकारला जाणार नाही.
पंतप्रधान 31 जुलै रोजी सरदार वल्लभभाई पटेल राष्ट्रीय पोलीस अकादमी येथे  प्रशिक्षणार्थी आयपीएस अधिकाऱ्यांशी साधणार संवाद

पंतप्रधान नरेंद्र मोदी 31 जुलै 2021 रोजी सकाळी 11 वाजता व्हिडिओ कॉन्फरन्सिंगद्वारे सरदार वल्लभभाई पटेल राष्ट्रीय पोलीस अकादमी येथे भारतीय पोलीस सेवेच्या (प्रोबेशनर्स )अधिकाऱ्यांना संबोधित करणार आहेत. या कार्यक्रमादरम्यान ते त्यांच्याशी संवादही साधतील. यावेळी केंद्रीय गृहमंत्री अमित शहा आणि गृह राज्यमंत्री नित्यानंद राय यांची उपस्थिती असणार आहे. सरदार वल्लभभाई पटेल राष्ट्रीय पोलीस अकादमी ( SVPNPA) बद्दल सरदार वल्लभभाई पटेल राष्ट्रीय पोलीस अकादमी (SVPNPA) ही देशातील प्रमुख पोलीस प्रशिक्षण संस्था आहे. भारतीय पोलिस सेवेतल्या अधिकाऱ्यांना ती प्राथमिक स्तरावर प्रशिक्षित करते आणि आयपीएस अधिकाऱ्यांसाठी सेवांसंबंधित विविध अभ्यासक्रम आयोजित करते.
ईशान्य क्षेत्रात विकास प्रकल्पांना चालना

ईशान्य राज्यांसाठी एनईसी विशेष विकास प्रकल्प १०० टक्के केंद्र पुरस्कृत योजना म्हणून सादर केले जाणार एनएलसीपीआर अंमलबजावणीसाठी एनईसीकडे हस्तांतरित केले जाणार पंतप्रधान नरेंद्र मोदी यांच्या अध्यक्षतेखाली केंद्रीय मंत्री मंडळाने ईशान्य क्षेत्र विकास मंत्रालयाच्या पुढील योजना मार्च २०२० पर्यंत सुरु ठेवायला मंजुरी दिली आहे. एनईसीच्या योजनांतर्गत – सध्याच्या प्रकल्पांसाठी सध्याचा वित्त पुरवठा (90:10 आधार) आणि नवीन योजनांसाठी 100 टक्के केंद्रीय अर्थसाहाय्यासह विशेष विकास प्रकल्प एनईसी द्वारा वित्‍त पोषित अन्‍य प्रकल्पांसाठी – महसूल आणि भांडवल – 100 टक्के केंद्रीय अर्थसहाय्य सध्याच्या प्रमाणानुसार सुरु राहील. 100 टक्के केंद्रीय वित्‍त पोषित ईशान्य रस्ते क्षेत्र विकास योजनेचा विस्तार एनएलसीपीआर-सी अंमलबजावणीसाठी एनईसी कडे हस्‍तांतरित केले जाईल. विविध मंत्रालय / विभागांच्या प्रयत्नात सामंजस्यच्या माध्यमातून संसाधनांचा वापर करण्याचा प्रस्ताव एनईसीच्या सध्याच्या योजनांमधील प्रकल्पांमुळे ईशान्य भागातील लोकांच्या सामाजिक, आर्थिक लाभात वाढ होईल.
पंतप्रधान उद्या मुंबई दौऱ्यावर, “मेक इन इंडिया” सप्ताहाचे उद्या उद्‌घाटन करणार

पंतप्रधान नरेंद्र मोदी उद्या मुंबईत येत आहेत. नरेंद्र मोदी उद्या वांद्रे-कुर्ला संकुलातील एमएमआरडीए मैदानात मेक इन इंडिया सेंटरचे उद्‌घाटन करतील. ते या सेंटरला भेट देतील. त्यांच्यासोबत स्वीडनचे पंतप्रधान, फिनलंडचे पंतप्रधान तसेच देशातील आणि परदेशातील अन्य वरिष्ठ मान्यवर असतील. वरिष्ठ परदेशी नेत्यांबरोबर ते द्विपक्षीय बैठका घेतील. वरळीतील एनएससीआय येथील कार्यक्रमात पंतप्रधान “मेक इन इंडिया” सप्ताहाचे अधिकृत उद्‌घाटन करतील. देशातील तसेच परदेशातील वरिष्ठ नेते आणि उद्योग प्रमुखांच्या समुदायाला ते संबोधित करतील. “मेक इन इंडिया” अभियानाला अधिक चालना देण्यासाठी आणि देशातील निर्मिती क्षेत्राची कामगिरी जगासमोर सादर करण्यासाठी “मेक इन इंडिया” हा सप्ताह महत्त्वाकांक्षी कार्यक्रम आहे. यामुळे भारताला जागतिक स्तरावर पसंतीचे निर्मिती केंद्र म्हणून प्रोत्साहन मिळेल. आठवडाभर चालणाऱ्या या कार्यक्रमात भारतीय तसेच जागतिक उद्योजक, विद्वान मंडळी, केंद्रीय आणि राज्य प्रशासन यांच्याशी संवाद साधण्याची संधी मिळणार आहे. तत्पूर्वी, उद्या सकाळी मुंबईत आगमन झाल्यानंतर पंतप्रधान बॉम्बे आर्ट सोसायटीच्या नवीन इमारतीचे उद्‌घाटन म्हणून कोनशिलेचे अनावरण करतील. तसेच समुदायाला ते संबोधित देखील करतील.
ताश्कंदमधल्या एससीओ बैठकीदरम्यान पंतप्रधानांनी  घेतली चीनचे  राष्ट्रपती शी झिनपिंग यांची भेट

ताश्कंदमध्ये आज शांघाय सहकार्य संघटनेच्या (एससीओ) बैठकीदरम्यान पंतप्रधान नरेंद्र मोदी यांनी चीनचे राष्ट्रपती शी झिनपिंग यांची भेट घेतली. शांघाय सहकार्य संघटनेत भारताच्या प्रवेशाचे झिनपिंग यांनी स्वागत केले आणि संघटना बळकट होईल असे सांगितले. संघटनेत भारताच्या सदस्यत्वासाठी चीनने पाठिंबा दिल्याबद्दल पंतप्रधान नरेंद्र मोदी यांनी झिनपिंग यांचे आभार मानले. सेऊल येथे आयोजित अण्वस्त्र पुरवठादार गटाच्या बैठकीतबाबत ज्यामध्ये भारताच्या सदस्यत्वाबाबत चर्चा होणार आहे, त्याबाबतही पंतप्रधानांनी चर्चा केली. भारताच्या दाव्याचा चीनने न्याय्य दृष्टिकोनातून विचार करावा असे आवाहन पंतप्रधानांनी चीनला केले. सेऊलमध्ये एकमतासाठी चीनने योगदान द्यावे, असे पंतप्रधान म्हणाले.
बैसाखीनिमित्त पंतप्रधानांच्या जनतेला शुभेच्छा

बैसाखीनिमित्त पंतप्रधान नरेंद्र मोदी यांनी देशवासियांना शुभेच्छा दिल्या आहेत. ‘‘बैसाखीच्या पवित्र दिनी देशवासियांना माझ्या खूप-खूप शुभेच्छा! नवीन उमंग, उत्साह यांच्याशी संबंधित असलेल्या या सणामुळे सर्वांच्या जीवनामध्ये नवीन ऊर्जा आणि नव्या उत्साहाचा संचार व्हावा.’’ अशा शब्दामध्ये पंतप्रधान नरेंद्र मोदी यांनी सर्वांना शुभेच्छा दिल्या आहेत.
राज्यपालांच्या 49 व्या परिषदेच्या उद्‌घाटन सत्रात पंतप्रधानांचे संबोधन

राष्ट्रपती भवनात आयोजित राज्यपालांच्या 49 व्या परिषदेच्या उद्‌घाटन सत्राला पंतप्रधान नरेंद्र मोदी यांनी आज संबोधित केले. केंद्र सरकारच्या विविध विकास योजना आणि उपक्रमांचा लाभ सर्वसामान्य नागरिकांना घेता यावा, यासाठी राज्यपालांनी आपल्या आयुष्यातील विविध अनुभवांचा वापर कशा प्रकारे करावा याबाबत पंतप्रधानांनी मार्गदर्शन केले. देशाच्या संघराज्य प्रधान रचनेत आणि वैधानिक चौकटीत राज्यपालांची भूमिका महत्त्वाची असल्याचे पंतप्रधान म्हणाले. शिक्षण, क्रिडा आणि वित्त समावेशक अशा क्षेत्रासाठीच्या शासकीय उपक्रमांपासून आदिवासी समाजाला अधिकाधिक लाभ मिळावा यासाठी आदिवासी प्रधान राज्यांच्या राज्यपालांनी विशेष प्रयत्न केले पाहिजेत, असे पंतप्रधानांनी सांगितले. देशाच्या स्वातंत्र्य चळवळीत या आदिवासी समाजाने महत्त्वाची भूमिका बजावली आहे. त्यामुळे डिजिटल संग्रहालयासाठी उपक्रमांच्या माध्यमातून त्यांच्या कार्याची दखल आणि नोंद घेतली जावी, अशी अपेक्षा पंतप्रधानांनी व्यक्त केली. राज्यपाल हे राज्यांमधल्या विद्यापीठांचे कुलपतीही असतात. 21 जून 2018 रोजी आंतरराष्ट्रीय योग दिनी युवकांमध्ये योगाविषयी जागृती निर्माण करण्याची संधी साधली पाहिजे, असे ते म्हणाले. महात्मा गांधी यांची 150 वी जयंती साजरी करण्यासाठी विद्यापीठांमध्ये विविध उपक्रम राबवले जावे, असे पंतप्रधान म्हणाले. विकासासाठी उत्सुक असणाऱ्या जिल्ह्यांच्या संदर्भात राष्ट्रीय पोषण मोहीम, गावांचे विद्युतीकरण आणि विकासाचे मापदंड अशा बाबी विकास घडवून आणण्याच्या कामी संकल्पना म्हणून वापरण्यात आल्याचे पंतप्रधानांनी नमूद केले. प्रथमच विद्युतीकरण झालेल्या गावांमध्ये राज्यपालांनी भेट द्यावी आणि विद्युतीकरणाच्या लाभांचे साक्षीदार व्हावे, अशी सूचना त्यांनी केली. 14 एप्रिलपासून सुरू झालेल्या ग्रामस्वराज अभियानाच्या माध्यमातून 16 हजारपेक्षा जास्त गावांमध्ये केंद्र सरकारच्या 7 महत्त्वपूर्ण योजनांच्या अंमलबजावणीला सुरूवात झाली. जनभागीदारीच्या माध्यमातून या गावाच्या सात समस्या सोडवण्यात आल्या. 15 ऑगस्टपर्यंत ग्रामस्वराज अभियानाचा लाभ आणखी 65 हजार गावांपर्यंत पोहोचवण्यात येणार असल्याची माहिती पंतप्रधानांनी दिली. पुढच्यावर्षी होणाऱ्या राज्यपालांच्या 50व्या परिषदेच्या आयोजनाला तातडीने सुरूवात व्हावी, अशी सूचना पंतप्रधानांनी केली. त्यामुळे हा वार्षिक उपक्रम अधिक फलदायी होईल, असे मत त्यांनी व्यक्त केले.
डॉ शामा प्रसाद मुखर्जी यांच्या  जयंतीनिमित्त  पंतप्रधानांनी वाहिली त्यांना  आदरांजली.

पंतप्रधान श्री नरेन्द्र मोदी यांनी आज डॉ शामा प्रसाद मुखर्जी यांच्या जयंतीनिमित्त त्यांना आदरांजली वाहिली आहे. " डॉ शामा प्रसाद मुखर्जी यांना त्यांच्या जयंती दिनी मी नमन करतो. त्यांचे उदात्त विचार देशातील कोट्यवधी जनतेला प्रेरणा देत आहेत. डॉ मुखर्जी यांनी आपले उभे आयुष्य देशाच्या एकता आणि प्रगतीसाठी अर्पण केले. महान विचारवंत आणि विद्वान म्हणूनही त्यांची ओळख अजरामर आहे. " असे त्यांनी आपल्या ट्विटर संदेशात म्हटले आहे.
पंडीत जवाहरलाल नेहरु यांना पुण्यतिथी निमित्त पंतप्रधानांनी वाहिली आदरांजली

भारताचे पहिले पंतप्रधान पंडीत जवाहरलाल नेहरु यांना पुण्यतिथी निमित्त पंतप्रधान नरेंद्र मोदी यांनी आदरांजली वाहिली आहे. आपल्या ट्विट संदेशात पंतप्रधान म्हणाले; "पंडीत जवाहरलाल नेहरुजी यांना पुण्यतिथी निमित्त आदरांजली."
पंतप्रधानांनी पॅरालिम्पिक क्रीडा स्पर्धेच्या सुरवातीला भारतीय चमूला दिल्या शुभेच्छा

पंतप्रधान नरेंद्र मोदी यांनी टोकियो येथे पॅरालिम्पिक क्रीडा स्पर्धेत सहभागी झालेल्या भारतीय चमूला शुभेच्छा दिल्या आहेत. एका ट्विटमध्ये पंतप्रधान म्हणाले; "पॅरालिम्पिक स्पर्धेला सुरुवात होत असून , भारतीय चमूला माझ्याकडून शुभेच्छा. #पॅरालिम्पिकमध्ये आपल्या देशाचे प्रतिनिधित्व करणाऱ्या सर्व खेळाडूंचा आम्हाला अभिमान वाटतो ."
इंडोनेशिया आणि किरगिझ रिपब्लिक या देशांबरोबर युवा आणि क्रीडा क्षेत्रातल्या सहकार्यासाठीच्या सामंजस्य कराराविषयी मंत्रिमंडळाला माहिती

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, इंडोनेशियाबरोबर युवा आणि क्रीडा क्षेत्रातल्या सहकार्यासाठीच्या सामंजस्य करारावर करण्यात आलेल्या स्वाक्षऱ्याविषयी माहिती देण्यात आली. किरगिझ रिपब्लिक या देशांबरोबर युवा विकास क्षेत्रात सहकार्य करण्यासाठी सामंजस्य करारावर स्वाक्षऱ्या झाल्याबाबतही मंत्रिमंडळाला बैठकीत माहिती देण्यात आली. या सामंजस्य करारांतर्गत या दोन्ही देशांबरोबर युवा आदान-प्रदान कार्यक्रम आयोजित करण्याबरोबरच युवा तसेच क्रीडा विषयाशी संबंधित बाबीचा समावेश आहे. आंतरराष्ट्रीय युवा आदान-प्रदान कार्यक्रमाद्वारे कल्पना, मूल्ये आणि संस्कृतीची युवकांमध्ये देवाण-घेवाण होणार आहे. या कार्यक्रमातून, उभय देशातले मैत्रीपूर्ण संबंध दृढ करण्याबरोबरच शांतता आणि सामंजस्याला प्रोत्साहन मिळणार आहे. युवा आणि क्रीडा क्षेत्रातल्या सहकार्यामुळे दोन्ही देशात युवा विकासाबरोबरच क्रीडा विकासही साधला जाणार आहे.
दिल्ली-मीरत द्रुतगती मार्गाच्या कोनशिला फलकाचे पंतप्रधानांच्या हस्ते अनावरण

पंतप्रधान नरेंद्र मोदी यांनी आज नोएडाच्या सेक्टर 62 मधे दिल्ली-मीरत द्रुतगती मार्गाच्या कोनशिला फलकाचे अनावरण केले. ब्रिटीश राजवटीत 1857च्या स्वातंत्र्यासाठीच्या उठावाचं स्मरण करत दिल्ली-मीरत द्रुतगती मार्ग प्रदुषणापासून मुक्ती देईल, अशी आशा त्यांनी व्यक्त केली. विकासासाठी जनतेच्या आकांक्षांचा उल्लेख करतानाच उत्तम रस्ते विकासासाठीची प्राथमिक पूर्व अट असल्याचे पंतप्रधान म्हणाले. उत्तर-प्रदेशच्या पश्चिम भागात या द्रुतगती मार्गामुळे विकासाला चालना मिळेल, असं पंतप्रधान म्हणाले. सुवर्ण चतुष्कोण प्रकल्प तसंच प्रधानमंत्री ग्रामसडक योजनेद्वारे भारताला जोडण्याच्या माजी पंतप्रधान अटलबिहारी वाजपेयी यांच्या दूरदृष्टीचे स्मरणही त्यांनी केले. शेतकऱ्यांना सिंचनाच्या सुविधासाठीच्या प्रधानमंत्री कृषी सिंचन योजनेसह केंद्र सरकारच्या इतर विकास योजनांचाही पंतप्रधानांनी उल्लेख केला. सरकारी नोकरीतल्या तृतीय आणि चतुर्थ श्रेणीतल्या नोकरीसाठी मुलाखती घेणं रद्दबातल केल्यानं सरकारने देशातल्या युवकांना ही नववर्षाची भेट दिल्याचं पंतप्रधान म्हणाले. 2016मधे संसदेचं कामकाज चालू देऊन, गरीबांसाठी कार्य करण्याचा संकल्प सोडावा, असं आवाहन त्यांनी राजकीय पक्षांना केले. जनतेनं त्यांच्या लोकप्रतिनिधींनी संसदेत चर्चा करण्यासाठी निवडून दिले आहे आणि म्हणूनच हे त्यांचे कर्तव्यच असल्याचे पंतप्रधानांनी सांगितले. उत्तर प्रदेशचे राज्यपाल राम नाईक, केंद्रीय मंत्री नीतीन गडकरी, केंद्रीय राज्यमंत्री (स्वतंत्र कार्यभार) डॉ. महेश शर्मा आणि केंद्रीय राज्यमंत्री पी. राधाकृष्णन यावेळी उपस्थित होते.
तेल आणि नैसर्गिक वायू क्षेत्रातील जागतिक तज्ज्ञांशी पंतप्रधानांनी  चर्चा केली

पंतप्रधान नरेंद्र मोदी यांनी आज तेल आणि नैसर्गिक वायू क्षेत्रातील जागतिक तज्ज्ञांशी चर्चा केली. सुमारे दोन तास चाललेल्या या चर्चेच्या वेळी केंद्रीय मंत्री अरुण जेटली, पियुष गोयल, धर्मेन्द्र प्रधान हे केंद्रीय मंत्री, निती आयोगाचे उपाध्यक्ष अरविंद पनगडीया तसेच केंद्र सरकार आणि निती आयोगाचे वरिष्ठ अधिकारी उपस्थित होते. भारताच्या ऊर्जा निर्मिती क्षेत्रातील नैसर्गिक वायूचा वाटा वाढवणे, भारतातील तेल आणि नैसर्गिक वायू उत्खनन क्षेत्रात नवी गुंतवणूक, नियामक आराखडा, आंतरराष्ट्रीय स्तरावर तेल आणि नैसर्गिक वायू साठे प्राप्त करणे, पातळ थरांच्या दगडातून निर्मित होणारा वायू आणि कोळश्याच्या स्तरातून निर्माण होणारा मिथेन वायू यासारखी नवी वायू उपलब्धता क्षेत्रे तसेच “मेक इन इंडिया” अंतर्गत तेल आणि नैसर्गिक वायू क्षेत्राशी संबंधित शक्यता आदी विषयांवर यावेळी प्रामुख्याने चर्चा झाली. या क्षेत्रामध्ये पाहण्याच्या आपल्या नव्या दृष्टीवर तसेच गुंतवणूक वाढीला चालना देणे, तंत्रज्ञानाचे अत्याधुनिकीकरण, आणि मनुष्यबळ विकास या मुद्दयांवर पंतप्रधानांनी भर दिला.
भारत आणि जपानदरम्यान उत्तम प्रतिच्या वस्त्रोद्योग क्षेत्रातील सहकार्यासाठी परस्पर सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षेताखाली झालेल्या केंद्रीय मंत्रीमंडळ बैठकीत भारत आणि मेसर्स निसेनकेन गुणवत्ता मुल्यांकन केंद्र, जपान यांच्यात जपानच्या बाजारपेठेसाठी भारतीय वस्त्रांचा दर्जा सुधारण्यासाठी आणि चाचणी करण्यासाठी करण्यात आलेल्या परस्पर सामंजस्य कराराला मंजूरी देण्यात आली. या करारामुळे मेसर्स निसेनकेन गुणवत्ता मुल्यांकन केंद्र, जपान भारतातील टेक्सटाईल समित्यांना सहकार चाचणी आणि निरीक्षणासाठी सेवा प्रदान करेल, यात तांत्रिक टेक्सटाईल्स आणि परस्पर सामंजस्याने मंजूर झालेले, नंतरच्या तारखेत समावेश झालेल्या देशी आणि परदेशी ग्राहक/खरेदीदार यांच्यासाठीच्या इतर उत्पादनांचाही समावेश आहे.
पंतप्रधानांच्या हस्ते 27 फेब्रुवारीला होणार ‘इंडिया टॉय फेअर 2021’ चे उदघाटन

नवी दिल्ली, 25 फेब्रुवारी 2021 पंतप्रधान नरेंद्र मोदी यांच्या हस्ते 27 फेब्रुवारीला सकाळी 11 वाजता व्हिडिओ कॉन्फरन्सिंगद्वारे 'इंडिया टॉय फेअर 2021 ' चे अर्थात भारतीय खेळणी मेळ्याचे उदघाटन होणार आहे. मुलांच्या मानसिक विकासात खेळणी महत्त्वाची भूमिका बजावतात आणि मुलांमध्ये मनोवैज्ञानिक आणि संज्ञानात्मक कौशल्ये सुधारण्यात देखील मदत करतात. क्रियाशीलता वाढवण्यासोबतच खेळणी आकांक्षांनाही नवे पंख देतात, असे पंतप्रधानांनी ऑगस्ट 2020 मध्ये मन की बात या कार्यक्रमात सांगितले होते. मुलाच्या सर्वांगीण विकासात खेळण्यांचे महत्त्व लक्षात घेऊन पंतप्रधानांनी यापूर्वीही देशात खेळण्यांचे उत्पादन वाढविण्यावर जोर दिला आहे. यासंदर्भातील पंतप्रधानांच्या विचारांवर आधारित इंडिया टॉय फेअर 2021 चे आयोजन केले जात आहे. मेळ्याविषयी 27 फेब्रुवारी ते 2 मार्च 2021 या काळात हा मेळा आयोजित करण्यात आला आहे. उद्योगाच्या सर्वांगीण विकासासाठी शाश्वत दुवे तयार व्हावेत आणि संवादाला चालना मिळावी यासाठी खरेदीदार, विक्रेते, विद्यार्थी, शिक्षक, डिझाइनर आदींसह सर्व संबंधितांना एकत्रित आणण्याचे उद्दिष्ट या आयोजनामागे आहे. या क्षेत्रातील गुंतवणूक आकर्षित करणे आणि निर्यातीला चालना याद्वारे, आगामी काळात खेळण्यांचे उत्पादन व सोर्सिंग याचे जागतिक केंद्र म्हणून भारताला कसे पुढे आणता येईल, याबाबत चर्चा करण्यासाठी या व्यासपीठाच्या माध्यमातून सरकार आणि उद्योग एकत्रित येऊ शकतील. ई-कॉमर्स सक्षम व्हर्च्युअल प्रदर्शनात 30 राज्ये आणि केंद्रशासित प्रदेशांमधील 1000 हून अधिक प्रदर्शक त्यांची उत्पादने प्रदर्शित करतील. यात पारंपरिक भारतीय खेळणी तसेच इलेक्ट्रॉनिक खेळणी, आलिशान खेळणी, कोडी आणि खेळ यासह आधुनिक खेळण्यांचे दर्शन घडेल. खेळण्यांचे आरेखन व उत्पादनात क्षमता सिद्ध केलेल्या प्रख्यात भारतीय व आंतरराष्ट्रीय व्यक्तींचे असंख्य वेबिनार आणि पॅनेल चर्चादेखील आयोजित करण्यात येणार आहेत. या मेळाव्यात पारंपरिक खेळणी तयार करण्याच्या शिल्प प्रात्यक्षिकासह अनेक उपक्रमांमध्ये सहभागी होण्याची संधी मुलांना मिळणार आहे. तसेच खेळण्यांची संग्रहालये आणि कारखान्यांना व्हर्च्युअल माध्यमातून भेट देता येणार आहे.
“व्हिजिट इंडिया इयर-2015” साठी चीनमध्ये प्रसारित झालेला पंतप्रधानांची चलचित्र संदेश

चीनमध्ये वास्तव्य करणाऱ्या माझ्या सर्व मित्रांना नमस्कार! नी हाओ! आज “व्हिजिट इंडिया इयर 2015” च्या निमित्ताने “व्हिडिओ”च्या माध्यमातून आपल्याशी संवाद साधताना मला खूप आनंद होत आहे. भारत आणि चीन यांच्यातील नातेसंबंधाचा धागाच असा आहे की, त्याने हजारों वर्षांपासून आपल्याला अतूट बंधनात बांधून ठेवले आहे. प्राचीन सभ्यतेची परंपरा आपल्या दोन्ही राष्ट्रांना लाभली असल्यामुळे आपले संबंधही अधिक दृढ बनले आहेत. चीनशी माझे एक व्यक्तिगत नातेही आहे, आणि हे नाते मी अगदी दृढ, गहिरे असल्याचे मानतो. माझा जन्म गुजरात राज्यातल्या अगदी छोट्याशा वडनगर गावांत झाला. चीनचे प्रसिद्ध यात्री शुआन जांग ज्यावेळी भारतात आले होते त्यावेळी माझ्या या जन्मगावीही आले होते. शुआन जांग यांनी दीर्घकाळ माझ्या गावांत वास्तव्य केले, असे सांगितले जाते. शुआन जांग भारतातून परतल्यानंतर चीनमधील शिआन प्रांतात गेले आणि विशेष म्हणजे चीनचे राष्ट्रपती शी जिनपींग सुध्दा याच प्रांतातले आहेत, अशी माहिती मिळाल्यानंतर मला खूप आनंद झाला. हाही एक प्रकारचा अनोखा संकेत आहे, असे मी मानतो. या सगळ्या गोष्टी फक्त ऐतिहासिक आहेत असे नाही… आज मितीलाही आम्ही अशाच अतूट धाग्याने बांधले गेलो आहोत. राष्ट्रपती शी जिनपिंग मागच्यावेळी भारतात आले त्यावेळी मी सर्वप्रथम गुजरातमध्येच भेटलो. मी सुध्दा चीनचा दौरा केला आहे. आपल्या देशातला माझा अनुभव खूपच चांगला आहे. चीनविषयी पुस्तकांमधून खूप काही वाचले होते. परंतु प्रत्यक्ष चीनला भेट दिल्यानंतर मला आलेला अनुभव अद्वितीय आहे. ज्या ज्या वेळी मी चीनला गेलो, त्यावेळी नेहमीच माझ्या मनात एक सल राहत असे. माझ्याजवळ आणखी थोडा जास्त वेळ असता तर चीनमधील प्रत्येक प्रांतांमध्ये मी जाऊ शकलो असतो. प्रत्येक भागाची पाहणी करू शकलो असतो. जास्तीत जास्त लोकांना भेटू शकलो असतो आणि खूप काही पाहू शकलो असतो. आपल्या प्राचीन सभ्यता, परंपरा यांनी अवघ्या जगाला खूप काही दिले आहे. येणारा काळ हा “आशिया”चा असणार आहे. या काळात आपल्याला पुन्हा एकदा दुनियेला खूप काही द्यायचे आहे, खूप काही सांगायचे आहे. यासाठी आपल्याला एकमेकांना पाहिले पाहिजे आणि समजून घेतले पाहिजे आणि हे सगळे आपण एकमेकांकडे मोठ्या संख्येने आलो गेलो तरच शक्य होणार आहे. – पिपल टू पिपल एक्सचेंज! राष्ट्रपती शी जिनपिंग आणि मी मागच्यावर्षी यासंबंधी निर्णय घेतला होता. 2015 हे वर्ष चीनमध्ये “व्हिजिट इंडिया इयर” असेल आणि 2016 हे वर्ष भारतात “व्हिजिट चायना इयर” असेल. यावर्षी आपण जरुर भारतात या आणि शुआन जांग तसेच फा. शिएन यांच्या पावलावर पाऊल टाकण्याचा अनुभव घ्या. बोधगया, सारनाथ, नालंदा आणि कुशीनगर यासारखी असंख्ये स्थाने इथे आहेत. त्यांना भेट देऊन इतिहासाची पाने चाळून पहा! “योग”ची जन्मभूमी असणाऱ्या भारतात गंगा नदीच्या किनाऱ्याला भेट देऊन काही आसने करा. भारताची संस्कृती, इथली विविधता आणि सौंदर्य यांचा अनुभव घ्या. “अतिथि देवो भव:” भारतात अतिथीला देवाचे रूप मानले जाते. अतुलनीय भारताच्या अतुलनीय आदर सत्काराचा अनुभव घेण्यासाठी मी आपल्याला भारतात येण्याचे आमंत्रण देत आहे. अखेर सर्व चीनवासियांना माझ्यातर्फे नूतनवर्षाच्या शुभेच्छा देऊ इच्छितो. चु चुंगो रेनमीन यांग निएन हाओ शै शै! धन्यवाद!
पंतप्रधान नरेंद्र मोदी यांची  कोरियाचे राष्ट्रपति, इटलीचे पंतप्रधान आणि नॉर्वेच्या पंतप्रधानांची भेट

हॅम्बुर्ग येथे जी-२० शिखर परिषदेच्या पार्श्वभूमीवर पंतप्रधानांनी कोरियाचे राष्ट्रपति मून जाई इन यांची भेट घेतली. पंतप्रधान मोदी यांनी राष्ट्रपतीपदाच्या निवडणुकीतील यशाबद्दल राष्ट्रपति मून यांचे व्यक्तिशः अभिनंदन केले. पंतप्रधानांनी केलेला अभिनंदनपर दूरध्वनी आणि कोरियन भाषेतील ट्विट याची राष्ट्रपतींनी आठवण करून दिली. मेक इन इंडिया, डिजिटल इंडिया, स्टार्ट अप इंडिया यांसारख्या कार्यक्रमांच्या सहभागातून भारत आणि दक्षिण कोरिया यांच्यातील विशेष धोरणात्मक भागीदारी आणखी विकसित करण्याबाबत उभय नेत्यांनी कटिबद्धता दर्शवली. पंतप्रधानांनी राष्ट्रपति मून यांना लवकरच भारत भेटीवर येण्याचे निमंत्रण दिले. हे निमंत्रण स्वीकारण्यात आले. इटलीचे पंतप्रधान पाओलो जेंटोलीनी यांच्याबरोबरच्या चर्चेत पंतप्रधान मोदी यांनी द्विपक्षीय संबंध विशेषतः व्यापार आणि गुंतवणूक आणि जनतेमधील परस्पर संबंध वृद्धिंगत करण्यावर भर दिला. यावर्षी नोव्हेंबरमध्ये भारतात होणाऱ्या ‘वर्ल्ड फूड इंडिया ‘ या अन्न प्रक्रिया प्रदर्शनात सहभागी होण्यासाठी इटलीला निमंत्रित केले. द्विपक्षीय आर्थिक सहकार्य दृढ करण्यासाठी दोन्ही देशांच्या मध्यम उद्योगांमध्ये संवाद वाढवण्याच्या महत्वावर उभय नेत्यांनी भर दिला. औद्योगिक क्षेत्रासह इटलीतील भारतीय गुंतवणुकीची इटलीच्या पंतप्रधानांनी प्रशंसा केली. आफ्रिकेतील विकासाला चालना देण्यासाठी आणि हवामान बदलाच्या समस्येवर शाश्वत तोडगा काढण्यासाठी एकत्रितपणे काम करण्याच्या पद्धतींबाबत दोन्ही नेत्यांनी चर्चा केली. पंतप्रधान मोदी आणि नॉर्वेच्या पंतप्रधान इर्ना सोलबर्ग यांनी द्विपक्षीय मुद्द्यांवर विशेषतः आर्थिक संबंध मजबूत करण्याबाबत चर्चा केली. पंतप्रधान मोदी यांनी राष्ट्रीय गुंतवणूक आणि पायाभूत विकास निधीत नॉर्वेच्या निवृत्तीवेतन निधीचा सहभाग वाढवण्यासाठी आमंत्रित केले. नॉर्वेच्या पंतप्रधानांनी उंगा अर्थात संयुक्त राष्ट्रांच्या आमसभेच्या पार्श्वभूमीवर ओशन्स परिषदेत सहभागी होण्यासाठी भारताला निमंत्रित केले. शाश्वत विकास उद्दिष्टे साध्य करण्यासाठी सहकार्याचे प्रतीक म्हणून पंतप्रधान सोलबर्ग यांनी पंतप्रधान मोदी यांना बैठकीच्या शेवटी शाश्वत विकास उद्दिष्टे अंकित केलेला फुटबॉल भेट म्हणून दिला. बी गोखले /एस. काणे
अभिनेते पुनीत राजकुमार यांच्या निधनाबद्दल पंतप्रधानांनी व्यक्त केला शोक

नवी दिल्‍ली, 29 ऑक्टोबर 2021 अभिनेता पुनीत राजकुमार यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. एका ट्विटमध्ये पंतप्रधान म्हणाले; "नियतीच्या एका क्रूर वळणाने आमच्यापासून एक प्रतिभावान आणि लक्षणीय अभिनय क्षमता असलेले अभिनेते पुनीत राजकुमार यांना हिरावून घेतले आहे. हे त्यांचे जाण्याचे वय नव्हते. त्यांनी केलेले कार्य आणि विलक्षण व्यक्तिमत्त्वासाठी येणार्‍या पिढ्या त्यांचे प्रेमपूर्वक स्मरण करतील.त्यांचे कुटुंबीय आणि चाहत्यांप्रती शोकसंवेदना. ओम शांती."
अनुपम खेर यांच्या नेतृत्वाखालील 51 कलाकार आणि लेखकांच्या प्रतिनिधी मंडळाने पंतप्रधानांची भेट घेतली

ज्येष्ठ चित्रपट अभिनेता अनुपम खेर यांच्या नेतृत्वाखाली 51 कलाकार आणि लेखकांच्या एका प्रतिनिधी मंडळाने पंतप्रधान नरेंद्र मोदी यांची आज भेट घेतली. तत्पूर्वी आज त्यांनी राष्ट्रपती प्रणव मुखर्जी यांना एक निवेदन सादर केले होते. असहिष्णुतेविरोधात समाजातील काही लोक ज्याप्रकारे राजकीय हेतूने प्रेरीत होऊन त्यांचा निषेध नोंदवत असल्याचे कथन देशाची प्रतिमा मलीन होत आहे तसेच पंतप्रधानांच्या विकास उपक्रमांना खीळ बसत असल्याबद्दल करीत त्यांनी यावेळी चिंता व्यक्त केली.
पंतप्रधानांनी, परशुराम जयंतीनिमित्त देशवासीयांना दिल्या शुभेच्छा

नवी दिल्ली, 3 मे 2022 पंतप्रधान नरेंद्र मोदी यांनी परशुराम जयंतीनिमित्त देशवासीयांना शुभेच्छा दिल्या आहेत. आपल्या ट्विट संदेशात पंतप्रधान म्हणाले; "देशवासियांना परशुराम जयंतीच्या अनेक शुभेच्छा. भगवान परशुराम दया आणि करुणा या सोबतच आपल्या शौर्य आणि पराक्रमासाठीही पूजनीय आहेत."